સન 1994થી શતાબ્દી સુધી તેઓ શ્વેત-શ્યામ છબિકલામાં રાષ્ટ્રીય પ્રદર્શકોમાં પ્રથમ હરોળમાં સ્થાન પામી ચૂક્યા છે. શ્વેત-શ્યામના સમયથી આજના સમય દરમિયાન ફોટોગ્રાફીમાં બદલાયેલ આધુનિક કેમેરાથી સજ્જ એવા શ્રી મહેશ્વરી ભારતના ઉચ્ચ કોટિના તસવીરકાર તેમ જ ઊગતી પેઢીના માર્ગદર્શક બની રહ્યા છે. તેમણે ઊંડી કલાસૂઝ કેળવી છે. તેમની છબિકલામાં કલાદષ્ટિનો સમન્વય જોવા મળે છે. પિક્ટોરિયલ ફોટોગ્રાફીમાં તેઓ નિઃશંકપણે પ્રથમ પંક્તિના સ્થાને બિરાજે છે. આથી ભારતીય છબિકલાના ઈતિહાસમાં એમનું સ્થાન ચિરંજીવ બની રહેશે. શ્રી મહેશ્વરીએ સર્જનાત્મક તસવીરકલામાં બધા જ વિષયોને આવરી લીધા છે. તેમણે છબિકલામાં વ્યક્તિ ચિત્રણ (પોર્ટ્રેઈટ) ઉપરાંત નિસર્ગ, વાઈલ્ડ લાઈફ, લેન્ડસ્કેપ, સ્ટિલ લાઈફ અને ફોટોગ્રામ વગેરેમાં આંતરરાષ્ટ્રીય આલબમમાં પણ તેમનું નામ અને કામ ગણનાપાત્ર લેખાયાં છે. સન 1949થી રાષ્ટ્રીય તથા આતંરરાષ્ટ્રીય સ્તરના સલોનમાં તસવીરો પ્રદર્શિત કરવાનો આરંભ થયો અને તેઓએ એક પીઢ અગ્રણી અને પ્રતિભાસંપન્ન તસવીરકાર તરીકે ખ્યાતિ મેળવી છે. યુવા પેઢીનો તસવીરકલામાં વ્યવસ્થિત વિકાસ થાય અને તેમને જરૂરી પ્રોત્સાહન મળે તે માટે એમણે પૂનામાં કે.જી. મહેશ્વરી આર્ટ ગેલેરી સ્થાપી છે. અને તેમાં એમની અલભ્ય તસવીરોનું કાયમી પ્રદર્શન ગોઠવ્યું છે અને અવારનવાર પોટ્રેઈટ ફોટોગ્રાફીનું વર્કશોપ યોજતા હોય છે.